I år fordobler de nordjyske landmænd arealet med såede hestebønner i forhold til sidste år

Hestebønnen er populær i år som aldrig før. Det dyrkede areal med bælgplanten er mere end dobbelt så stort som sidste år. -Frøene fra hestebønnen er proteinrige, og de er et godt tilskud til svinefoderet. Bønnen giver svinene mindre diare og mindre dødelighed, siger Foderchef hos LandboNord Peter Jakobsen. Bønnen er ikke ny på de nordjyske marker, men en ny sort af afgrøden har givet den et comeback. Den nye sort kan nemlig høstes tidligere, og det betyder, at grøden ikke skal stå i de kolde efterårsmåneder. Hestebønnen fungerer som alternativ til soyabønnen, der skal importeres fra udlandet. Når landmændene selv kan producere det protein, de skal bruge i svinefoderet, sparer de en masse penge. Bønnen vil på den lange bane være positivt for landbruget, siger Peter Jakobsen